tartuNLP/wikipedia-smugri-20251201 huggingface dataset:
George Gordon

George Gordon (25. veebruar 1806 – 11. oktoober 1879) oli Briti botaanik.
Ta uuris eriti okaspuid, kirjeldades terve rea uusi liike.
Tema kirjeldatud taksonite juurde märgitakse autorilühend Gordon.
Jaak Peeter Reesalu

Jaak Peeter Reesalu (sündinud 17. novembril 1947 Tranemos Rootsis) on eesti vaimulik.
Jaak Reesalu lõpetas gümnaasiumi Göteborgis ning sooritas 1974. aastal sealses ülikoolis filosoofiakandidaadi eksami keemia ja teoreetilise füüsika alal. Hiljem õppis ta usuteadust ja sooritas 1978. aastal teoloogiakandidaadi eksami Lundi Ülikoolis. Viibis stipendiaadina seitse kuud Iisraelis Jeruusalemmas. Ordineeriti 8. aprillil 1979 peapiiskop Konrad Veemi poolt Stockholmi Klaara kirikus õpetajaks.
Introdutseeriti 21. aprillil 1979 Göteborgis Kristiine kirikus Göteborgi ja Lääne-Rootsi koguduse õpetajaks. 1989. aastast on ta E.E.L.K. Rootsi praostkonna praost.
Isiklikku.
Tema isa oli soomepoiss, ettevõtja ja eesti aktivist Rootsis Kalju Reesalu (1924–2015). Jaak Reesalu on abielus ning peres neli tütart ja kolm poega.
Ruumimeeter

Ruumimeeter (kõnekeeles ka ruum või rumm) on virnastatud puidu mahuühik (tähis: "rm"), mis on võrdne ühe kuupmeetri virnastatud nottide või halgude mahuga koos virnastamisel jäänud õhuvahede ja enamasti ka puukoorega. Virna mahtu ruumimeetrites väljendatuna nimetatakse ka virnastusmahuks.
Tavapraktikas jagatakse tihumeeter koefitsiendiga 0,5–0,6, et saada puidu maht ruumimeetrites
Valge pael

"Valge pael" (ka "Valge lint", originaalpealkiri "Das weiße Band – Eine deutsche Kindergeschichte", eesti keeles "Valge pael: üks saksa lastelugu") on 2009. aasta mustvalge saksa draamafilm. Selle lavastas austerlane Michael Haneke.
Film räägib sündmustest I maailmasõja eelsel Põhja-Saksamaal. Pealkirjast hoolimata ei ole see lastefilm, vaid üsna sünge ja isegi masendav film. Filmis kujutatud lapsed olid täiskasvanueas siis, kui fašistid tulid Saksamaal võimule, ning Haneke püüab selles filmis näidata, missugustes tingimustes need lapsed kasvasid, kust tulid need sakslased, kes hakkasid füüsiliselt hävitama teisest rahvusest ja teist usku inimesi.
Enamikusse täiskasvanurollidesse valis Haneke näitlejad, kellega ta oli varem töötanud ja kelle sobivust rollidesse ta seetõttu varasemast teadis. Erandiks oli pastori roll. See oli kirjutatud Ulrich Mühe jaoks, kes oli Haneke filmides sageli mänginud tähtsaid rolle, kuid Mühe suri 2007. Lõpuks läks pastori osa Burghart Klaußnerile, keda Haneke varasemast isiklikult ei tundnud. Eelistati pikaajalise lavakogemusega näitlejaid.
Filmimine toimus 9. juunist 4. septembrini 2008. Võtted toimusid Saksamaal: Leipzigis, Lübeckis, sellest 20 km kaugusel Mecklenburg-Vorpommernis olevas Dassowi väikelinnas ning Brandenburgis Dreetzi ja Plattenburgi vallas.
Film tehti mustvalgena. Ühest küljest püüti saavutada, et film meenutaks 20. sajandi alguse fotosid, teisalt sooviti niimoodi tekitada võõristust. Operaator Christian Berger oli varemgi korduvalt Hanekega koos töötanud. Enne võtete alustamist uuris Berger Ingmar Bergmani mustvalgeid filme, mille operaator oli Sven Nykvist. Haneke soovis, et võttekohad oleksid väga hämarad, ja sellepärast kasutati sisestseenides peaaegu ainult ajastule omaseid valgusallikaid, näiteks õlilampe ja küünlaid. Mõne kõige pimedama stseeni filmimisel pidi võttegrupp lisama kunstlikku valgust, mis tekitas täiendavaid varje. Need eemaldati pärast filmivõtteid digitaalselt, mis tähendab, et nende stseenide kaadreid retušeeriti ulatuslikult. Viinis asunud töörühm ühtlasi teravdas objekte ja näojooni, kaadritest eemaldati ajastule sobimatud detailid. Näiteks tantsustseenis, kus kaamera teeb täispöörde, lisati katusele kaader kaadri haaval katusekivid, et vahetada välja sellel majal tegelikult olnud eterniitkatus.
Film jõudis kinodesse 17. septembril 2009 Saksamaal, 24. septembril Austrias, 21. oktoobril Prantsusmaal ja 30. oktoobril 2009 Itaalias.
Film sai 2009. aasta Cannes'i filmifestivalil kõrgeima auhinna Kuldse Palmioksa. 2010. aastal võitis film Kuldgloobuse parima võõrkeelse filmi kategoorias ja kolm Euroopa filmiauhinda: parima filmi, režissööri ja stsenaristi oma.
Film oli nomineeritud Oscarile kahes kategoorias: parim võõrkeelne film ja parim operaator. Ta ei võitnud neist kumbagi. Võõrkeelse filmi auhinna kandidaat võinuks ta vastavalt reeglitele olla nii Austria kui ka Saksamaa filmina, aga ettevõte Sony Pictures Classics, kes filmi USA-s levitas, nõudis filmi esitamist Saksamaa filmina, sest kahel viimasel aastal oli Oscari kandidaadiks juba esitatud Austria film ja kolme korda järjest ei pidanud Sony tõenäoliseks.
Leo Leiv

Leo Leiv (5. aprill 1926 Narva – 30. september 2005 Portland, USA) oli eesti vaimulik.
Teenides sõjaväes, sai ta 29. augustil 1944 Tartu lähedal raskelt haavata ja saadeti septembris laevaga Tallinnast Saksamaale paranema. Emigreerus juulis 1947 Inglismaale, kus ta praost Rudolf Reinaru õhutusel alustas kirikutööd. Asus aastal 1950 Kanadasse ja õppis mitmes kõrgkoolis. Aastal 1957 lõpetas ta Lutheran Theological Seminary Saskatoonis ja oli prooviaastal Ameerika luterlikes kogudustes Edmontonis ja Calgarys. Õpetajaks ordineeriti ta 22. juunil 1958 Central Lutheran Churchis Minneapolises Minnesotas.
Aastatel 1958–1961 asus ta abikaasaga Brasiiliasse, kus ta teenis eestlasi Sao Paulo linnas ja selle ümbruses ning Rio de Janeiros. 1961–1977 teenis ta Kanada eestlasi kuues eri kohas (viimati 1975–1977 Thunder Bay- ja Sault Ste. Marie kogudusi). Aastal 1977 asus Portlandi, teenis seal Portlandi kogudust ning hooldas vajaduse korral ka Seattle'i, Los Angelese, San Francisco ja Fresno kogudusi, kuni jäi juulis 2002 tervislikel põhjustel emerituuri.
Euroopa filmiauhind

 
Euroopa filmiauhind on Euroopa Filmiakadeemia filmiauhind, mida antakse välja alates 1988. aastast. Kuni 1997. aastani kandis see nime "Felix Award". Auhind on mõeldud stimuleerimaks Euroopa filmitegijaid ning see võidakse anda üksnes eurooplastele (Euroopa produtsendid, režissöörid ja näitlejad).
Auhinnagala toimumiskoht.
Kuna Euroopa Filmiakadeemia asub Berliinis, siis on seal toimunud ka suurim arv auhinnatseremooniad. 2010. aasta Euroopa filmiauhindade kätteandmise tseremoonia toimus Tallinnas.
Kategooriad.
Auhinnakategooriate hulka on aeg-ajalt muudetud. 2009. aastal anti auhindu välja 17 kategoorias. Kokku on olnud läbi aegade 27 kategooriat.
Euroopa parim film (aasta film).
Parima filmi auhind kuulub jagamisele filmi režissööri ja produtsentide vahel.
Alejandra Ávalos

Alejandra Ávalos (õieti Alejandra Margarita Ávalos Rodríguez; sündinud 17. oktoobril 1968 Méxicos) on Mehhiko laulja ja näitleja.
Arturo Peniche

Arturo Delgadillo Peniche (sündinud 17. mail 1962) on Mehhiko näitleja.
José Carlos Ruiz

José Carlos Ruiz (sündinud 17. novembril 1936) on Mehhiko näitleja.
Aracely Arámbula

Aracely Arámbula Jaques (sündinud 6. märtsil 1975 Chihuahuas) on Mehhiko näitleja ja laulja.
Politsei- ja Piirivalveameti kriminaalpolitseiosakond

Politsei- ja Piirivalveameti kriminaalpolitseiosakond oli Eesti kriminaalpolitsei keskasutus Politsei- ja Piirivalveameti koosseisus. Politsei- ja piirivalveameti kriminaalpolitseiosakond moodustati 1. jaanuaril 2010 endise Politseiameti Keskkriminaalpolitsei ja Politseiameti Julgestusbüroo Isikukaitsetalituse baasil.
Politsei- ja Piirivalveameti kriminaalpolitseiosakond reorganiseeriti 1. jaanuaril 2012 taas Politsei- ja Piirivalveameti Keskkriminaalpolitseiks.
§ 14. Kriminaalpolitseiosakonna põhiülesanded
Raigo Haabu

Raigo Haabu (sündinud 25. mail 1969) on Eesti politseiametnik.
Raivo Küüt

Raivo Küüt (sündinud 11. märtsil 1969) on Eesti riigitegelane. Ta on Sisekaitseakadeemia Korrakaitse õppetooli Lektor-juhataja, on olnud kaks ametiaega siseministeeriumi mitme poliitikavaldkonna asekantsler. Politseikindralinspektor. Aastatel 2010–2013 oli ta (esimene) Politsei- ja Piirivalveameti peadirektor.
Ilja Kovaltšuk

Ilja Valerjevitš Kovaltšuk (vene "Илья Валерьевич Ковальчук"; sündinud 15. aprillil 1983 Kalininis Nõukogude Liidus) on vene jäähokimängija, kes mängib KHL-i klubis Omski Avangard ründajana vasakäärel.
Kovaltšuk valiti NHL-i "draft"is esimesena Atlanta Thrashersi poolt. NHL-is debüteeris ta hooajal 2001–02. NHL-is on ta mänginud lisaks Atlanta Thrashersile veel New Jersey Devils, Los Angeles Kingsis, Montreal Canadiensis ja Washington Capitalsis. Hooajal 2003–04 valiti ta hooaja parimaks NHL-is mängivaks Venemaa mängijaks. Samal hooajal jagas ta Rick Nashi ja Jarome Iginlaga liiga suurimale väravakütile antavat auhinda Maurice "Rocket" Richard Trophy. Hooajal 2011–12 valiti ta NHL-i hooaja sümboolsesse koosseisu ("NHL First All-Star Team"). Aastatel 2004, 2008 ja 2009 on ta valitud NHL-i tähtede mängule.
Aastatel 2012–2018 mängis Kovaltšuk KHL-i klubis Peterburi SKA. Aastatel 2015 ja 2017 võitis ta klubiga Gagarini karika. 2015. aastal valiti ta KHL-i väljalangemismängude parimaks mängijaks, kuid ta keeldus sellest auhinnast ja loovutas selle Jevgeni Dadonovile. Aastatel 2013, 2014 ja 2015 valiti ta KHL-i tähtede mängule.
2020. aasta detsembris naasis Kovaltšuk KHL-i, sõlmides kaheaastase lepingu Omski Avangardiga.
Koondisega tuli Kovaltšuk 2008. ja 2009. aastal maailmameistriks, 2010. ja 2015. aastal sai hõbemedali ning 2005., 2007. ja 2019. aastal pronksmedali. 2002. aasta olümpiamängudel Salt Lake Citys võitis ta Venemaa koondisega pronksmedali. 2018. aasta taliolümpiamängudel tuli ta Venemaa olümpiakoondisega olümpiavõitjaks. Kovaltšuk lõi turniiril viis väravat, millega oli kahe teise mängija kõrval turniiri parim väravakütt. Lisaks valiti ta turniiri sümboolsesse koosseisu ja turniiri väärtuslikumaks mängijaks.
Interliikumine

Interliikumine, ka Interrinne (ametliku nimega Eesti NSV Töötajate Internatsionaalne Liikumine; vene keeles "Интернациональное движение трудящихся Эстонской ССР", lühemalt "Интердвижение") oli Eestis aastail 1988–1991 tegutsenud nõukogudemeelne ja Eesti iseseisvuse vastane liikumine. 
Ajalugu.
Eestimaa Rahvarinde moodustamine ja üldise poliitilise olukorra muutumine tekitas 1988. aasta kevadel ja suvel nõukogudemeelsete hulgas rahulolematust ja meelepaha. Interliikumine asutati Tallinnas 19. juulil 1988, asutamiskoosolekul oli kohal 178 inimest ja selle juhtideks valiti Jevgeni Kogan (esimees), Pavel Panfilov, Juri Rudjak, Viktor Kiemets ja Mihhail Lõssenko.
5. märtsil 1989 peeti Tallinnas Interliikumise I kongress. Kongressi 742 delegaadist oli eestlasi 11. Vähetuntud eestlastest kuulusid interliikumisse Arnold Sai ja Lembit Annus, kuid toetas ka akadeemik Gustav Naan.
Kevadel 1989 toimunud NSV Liidu Rahvasaadikute Kongressi valimistel osutus Eestist valituks kuus Interliikumisega seotud rahvasaadikut (Jevgeni Kogan jt). 1988. aasta lõpul asutatud Eesti NSV Töökollektiivide Ühendnõukogu ja 1989. aastal moodustatud Eesti NSV Streigikomiteede Vabariiklik Nõukogu olid Interliikumisega tihedasti seotud ning kuulusid nn interblokki. Interliikumine tegutses põhiliselt suurtes üleliidulise alluvusega tööstusettevõtetes nagu Dvigatel, Volta tehas, Baltijets, Pöögelmanni nimeline tehas, Tallinna Masinatehas, Balti Laevaremonditehas, Tallinna Merekaubasadam ja teised. Eestlaste hulgas ei leidnud Interliikumine peaaegu mingit toetust.
1989. aasta mais põhjustas Interrinde väljaastumisi Eesti NSV XII Ülemnõukogu 8. mai otsus: lõpetada Eesti NSV lipu, -vapi ja hümni kasutamine. Ühtlasi taastati riigi ametlik nimi: Eesti Vabariik. Valitsushoonelt ja ülemnõukogu saalist kõrvaldati punane lipp, istungitesaalis kaeti kinni Lenini bareljeef. Päev pärast otsust korraldas Interliikumine esimese suurema väljaastumise. Impeeriumimeelsed tegid MIhhail Lõssenko juhtimisel Vabaduse väljakul paraadi ja heiskasid Tallinna linnavalitsuse katusele ENSV punalipu. Nende nõudmine oli, et Eesti võimud alluks endiselt Moskva korraldustele.
Miiting Toompeal 1990. aasta mais.
15. mail 1990 kasvas Interliikumise miiting Lossiplatsil Tallinnas üle Toompea lossi ründamiseks. Lossis asunud Eesti Vabariigi Valitsuse hoonesse vägivaldselt tunginud ründajatele vastukaaluks kutsus toonane Eesti Vabariigi peaminister Edgar Savisaar raadio kaudu Toompeale valitsushoone kaitsele Eesti elanikke kuulsaks saanud sõnadega: "Toompead rünnatakse! Kordan, Toompead rünnatakse!", millele järgnes lossi kaitsmiseks suure hulga eestlaste Toompeale saabumine. Interrinde poolt läbi viidud aktsioon Toompea lossi ründamiseks Eesti valitsuse poliitikas muutusi ei põhjustanud.
Interliikumise tegevuse keelustas Eesti Vabariigi Valitsus 25. augustil 1991.
Pilte.
Jaan Künnapi pilte Interliikumise lahkumisest Toompealt 1990. aastal:
Jaakko Kalela

Jaakko Kaarlo Antero Kalela (sündinud 24. jaanuaril 1944 Helsingis) on endine Soome diplomaat ja riigiametnik.
Ta on lõpetanud Helsingi ülikooli riigiteaduste litsentsiaadi kraadiga (1969).
Aastatel 1968 ja 1972–1973 oli ta ajakirja Ulkopolitiikka peatoimetaja, 1972–1973 Soome välispoliitika instituudi direktor.
Aastatel 1973–1983 oli ta Soome presidendi välispoliitiline nõunik ning seejärel kuni 2005. aastani presidendikantselei direktor.
Aastatel 2005–2010 oli ta Soome suursaadik Tallinnas.
Isiklikku.
Soome peaminister ja Tartu Ülikooli audoktor Aimo Kaarlo Cajander oli Jaakko Kalela vanaisa.
Adik Levin

Adik Levin (sünninimi Haskel Adik Levin; sündinud 17. augustil 1940 Valgas) on Eesti lastearst ja toitumisspetsialist.
Ta on lõpetanud 1959. aastal Pärnu 1. Keskkooli. 1968. aastal lõpetas ta Leningradi Pediaatria Instituudi ning töötas seejärel seitse aastat Kasahstanis.
Aastatel 1979–2004 oli ta Tallinna Lastehaigla vastsündinute osakonna juhataja. Ta rajas uue suuna vastsündinute ravimises, lubades emadel haiglas ravi vajavate vastsündinute juures viibida. See oli tollal harukordne terves maailmas.
Francesco Cossiga

Francesco Maurizio Cossiga (26. juuli 1928 – 17. august 2010) oli Itaalia kristlik-demokraatlik poliitik.
4. augustist 1979 kuni 18. oktoobrini 1980 oli ta Itaalia peaminister ja 3. juulist 1985 kuni 28. aprillini 1992 Itaalia president.
Aastatel 1976–1978 oli ta siseminister ja aastatel 1983–1985 senati esimees.
Pärast ametiaja lõppu presidendina sai Cossigast eluaegne senaator.
Ta oli ka õigusprofessor Sassari ülikoolis.
Isiklikku.
Itaalia Kommunistliku Partei liider Enrico Berlinguer oli Francesco Cossiga nõbu.
Columbia jõgi

Columbia jõgi on jõgi Põhja-Ameerikas. 
Jõgi algab Kaljumäestikus Briti Columbias (Kanadas), voolab läbi Washingtoni osariigi (Ameerika Ühendriikides), on seejärel piiriks Washingtoni osariigi ja Oregoni osariigi vahel, misjärel suubub Vaiksesse ookeani.
Jõe pikkus on 1953 kilomeetrit. Ta on veerohkeim Vaiksesse ookeani suubuvatest Põhja-Ameerika jõgedest. Koos vasakpoolse lisajõe Snake Riveriga on jõe pikkus 2240 km. Valgala suurus on 668 217 km², millest umbes 15% asub Kanadas.
Revelstoke

Revelstoke on linn Kanadas Briti Columbia provintsis.
Linn asub Columbia jõe kaldal.
Linn on nimetatud Briti pankuri lord Revelstoke'i järgi, kes päästis pankrotist linna läbiva Kanada Vaikse Ookeani raudtee.
Kaljo Voolma

Kaljo Voolma (sündinud 1. juulil 1948 Velise vallas) on eesti entomoloog, eriteadlane metsaputukate alal. 
Aastatel 1955–1959 õppis ta Velise algkoolis ja 1959–1963 Päärdu 8-klassilises koolis. 1967. aastal lõpetas ta Jõgeva Metsamajanduse Tehnikumi metsamajanduse tehnikuna ning 1975. aastal Eesti Põllumajanduse Akadeemia metsamajanduse insenerina. 1978. aastal sooritas ta Tartu Riiklikus Ülikoolis kandidaadieksamid entomoloogia erialal ja oli 1978–1982 Krasnojarskis NSV Liidu Teaduste Akadeemia Siberi osakonna V. N. Sukatšovi nimelises Metsa ja Puidu Instituudis sihtaspirant entomoloogia erialal. Voolma sai bioloogiakandidaadiks 1983. aastal.
Ta on töötanud pikka aega Eesti Maaülikoolis.
Mati Martin

Mati Martin (sündinud 27. septembril 1951 Elvas) on eesti entomoloog.
Ta on olnud Eesti Looduseuurijate Seltsi asepresident.
Skalica

Skalica (saksa "Skalitz", ungari "Szakolca") on linn Slovakkias Trnava maakonnas, Skalica ringkonna halduskeskus. Asub Tšehhi piiri lähedal.
Ajalugu.
Linna on kirjalikes allikates esmamainitud 1217. aastal ("Zaculcza").
Vormsi maastikukaitseala

Vormsi maastikukaitseala on kaitseala Läänemaal Vormsi vallas Suuremõisa, Hosby, Rälby, Sviby, Hullo, Borrby, Diby, Söderby, Saxby, Rumpo, Kersleti ja Fällarna külas. Kaitseala pindala on 1975 ha, sellest veeosa 1235 ha ja maismaa osa 740 ha. Kaitseala geograafilised koordinaadid on . Kaitseala on arvatud ka Natura-alade Väinamere linnuala ja Väinamere loodusala koosseisu. Kaitsealale jäävad järgmised veekogud: Prestviigi oja, Diby järv, Prästvike (järv) ja Suurallikas. 
Esimene kaitseala loodi Vormsil juba 1939. aastal, selleks oli Diby ranna tervisemuda ala. Üheksast lahustükist koosnev kaitseala loodi aastal 1987 Vormsi haruldaste ja omapäraste ning kergesti rikutavate loodusmaastike, piirkonnale iseloomulike ohustatud pärand-kultuurmaastike ning haruldaste liikide kasvukohtade ja elupaikade (merikotkas) kaitseks. 
Kaitseala eesmärgid.
Vormsi maastikukaitseala kaitse-eesmärk on kaitsta:
Kaitseala vööndid.
Vormsi maastikukaitseala keskkonnaregistri kood on KLO1000220.
Lishui Shi

Lishui on ringkonna õigustega linn (2. järgu haldusüksus) Hiina idaosas Zhejiangi provintsis. 
Haldusjaotus.
Lishui jaguneb 9 maakonna tasemel haldusüksuseks (1 linnarajoon, 1 maakonna õigustega linn, 6 maakonda ja 1 autonoomne maakond):
Lishui

Lishui (丽水, Lìshuǐ) on linn Hiinas Zhejiangi provintsis, Lishui Shi ja Liandu linnarajooni keskus.
2000. aasta rahvaloenduse andmetel oli elanike arv 181 096.
Fergie (laulja)

Stacy Ann Ferguson (esinejanimega Fergie; sündinud 27. märtsil 1975 Hacienda Heightsis California osariigis) on Ameerika Ühendriikide laulja ja laulusõnade autor, räppar, moedisainer ja näitleja.
Ta mängis laste telesarjas "Kids Incorporated" ja oli tüdrukute ansambli Wild Orchid liige. Ta on laulja bändis Black Eyed Peas.
Aa-hmao keel

Aa-hmao keel on Hiina edelaosas kõneldav miao-jao keelte hulka kuuluv keel. Hiinas peetakse seda ametlikult hmongi keele (miao keele) murdeks.
Aa-hmao keelt räägib 200 000 – 300 000 inimest Guizhou, Sichuani ja Yunnani provintsis. 
Kasutatakse nii ladina kirja kui ka miao kirja.
Aa-hmao on toonikeel. Eristatakse 5–7 tooni.
Aa-hmao keeles on ilmunud Uus Testament.
Suurallikas

Suurallikas (ka Vormsi Suurallikas) on allikas Läänemaal Vormsi vallas Suuremõisa külas. 
Allikas jääb Vormsi maastikukaitsealale Prästviigi piiranguvööndisse. Allikast umbes 400 m kagusse jääb Prästvike. Aastast 1959 on allikas üksikobjektina looduskaitse all.
Allikale on kehtestatud piiranguvöönd 50 m (1,6 ha).
Vormsi Suurallika keskkonnaregistri kood on VEE4801900.
Jevgeni Kogan

Jevgeni Kogan (vene Евгений Владимирович Коган; 1. jaanuar 1954 Vladivostok – 28. märts 2007 Tallinn) oli venekeelne Eesti ja Nõukogude Liidu ühiskonnategelane ja poliitik. 
Jevgeni Kogan sündis Vladivostokis mereväeohvitseri perekonnas. Ema poolt oli ta õigusjärgne Eesti kodanik. Pärast keskkooli lõpetamist õppis ta Kaug-Ida Polütehnilises Instituudis ja Tallinna Polütehnilises Instituudis, mille lõpetas 1977. aastal laevaremondiinsenerina. 
Hiljem õppis ta Tallinna Polütehnilises Instituudis kolm aastat kaugõppes majandust, kuid stuudium jäi lõpetamata. Aastail 1972–1982 töötas ta Eesti Merelaevanduses ja 1982–1989 Eesti Kalatööstuses (Estrõbprom). 
1988. aastal oli ta nõukogudemeelse Interliikumise loojaid ja temast sai selle esimees. 15. oktoobril 1988 sai liiklusõnnetuses raskesti vigastada ning oli seejärel sunnitud pikemat aega kasutama karke. 1989. aastal kevadel kandideeris NSV Liidu Rahvasaadikute Kongressi valimistel Põhja-Tallinna valimisringkonnas ning osutus teises voorus valituks. Rahvasaadikuna osales aktiivselt impeeriumimeelse saadikurühma Sojuz tegevuses. 
Pärast 1991. aasta augustisündmusi jäi Moskvasse ning pöördus Eestisse tagasi alles 1995. aastal. Moskvas elades osales Suur-Venemaa Taassünni Partei juhtorganite tegevuses ning kandideeris 1992. aastal Moskva linnapea kohale. 
20. oktoobril 1996 toimunud kohalike omavalitsuste valimisel kandideeris Tallinna Linnavolikokku valimisliidu "Õiglus – Spravedlivost" nimekirjas Põhja-Tallinnas (valimisringkond nr. 8). Ta kogus 802 häält ning ei osutunud valituks. 
17. oktoobril 1999 toimunud kohalike omavalitsuste valimisel kandideeris Põhja-Tallinnas Tallinna Linnavolikokku valmisliidu "Rahva Usaldus" nimekirjas. Ta kogus 963 häält ning osutus valituks, kuid ta loobus mandaadist. 18. mail 2001 esitas avalduse oma saadikuvolituste taastamiseks ja ta pöördus tagasi linnavolikokku jäädes Tallinna Linnavolikogu liikmeks kuni selle koosseisu lõpuni. Hiljem ta enam poliitikas ei osalenud ning tegeles äriga.
Dunajská Streda

Dunajská Streda (ungari "Dunaszerdahely", saksa "Niedermarkt") on linn Slovakkias Trnava maakonnas, Dunajská Streda ringkonna halduskeskus. Elanike arv on 2021. aasta seisuga 23 044.
Linn on Slovakkia ungarlaste keskus. 2011. aasta rahvaloenduse andmetel oli linna elanikest ungarlasi 74,53% ja slovakke 19,46%.
Ajalugu.
1250. aastal on linna arvatavalt esmamainitud kirjalikes allikates ("Zerda"). 
1918. aastani kuulus linn Ungari Kuningriiki, seejärel Tšehhoslovakkiale. 1938–1945 kuulus taas Ungarile. 1947–1948 sunniti osa linna ungarlastest elanikest Ungarisse lahkuma.
Sport.
Linnas tegutseb jalgpalliklubi Dunajská Streda FC DAC 1904, mis mängib riigi kõrgliigas.
Meri minu sees

"Meri minu sees" (PÖFF-il linastunud pealkirjaga "Sisemeri"; originaalpealkiri "Mar adentro") on Hispaania režissööri Alejandro Amenábari 2004. aasta draamafilm. 
Filmi tunnustati parima võõrkeelse filmi Oscariga. Filmi režissöör ise pälvis selle eest Euroopa filmiauhinna.
Martin

Martin (saksa "Turz-Sankt Martin", ungari "Turócszentmárton") on linn Slovakkias Žilina maakonnas, Martini ringkonna keskus. Asub Turieci jõe ääres.
95% elanikest on slovakid.
Ajalugu.
1264. aastal on asulat esmamainitud kirjalikes allikates ("Zenthmarton"). 1340 sai linnaõigused. 19. sajandil kujunes linn slovaki kultuuri keskuseks. 1951. aastani oli linna nimi Turčiansky Svätý Martin.
Michelle Vieth

Michelle Vieth Paetau (sündinud 19. novembril 1979 Acapulcos) on Mehhiko näitleja. Kui ta oli mõnepäevane, kolis pere USA-sse.
Ta on teist korda abielus. Tema esimene abikaasa oli Héctor Soberón (2002–2004) ning praegune on Leandro Ampudia (2004–). Tal on kaks last Leandro ja Michelle Ampudia.
Eesti telekanalites näidatud Mehhiko teleseriaalidest-seebiooperitest on ta mänginud järgmistes: "Unistajad" ("Soñadoras"), "Võõrasema" ("La madrastra"), "Meeletu armastus" ("Mundo de fieras") ja "Igavene homne" ("Mañana es para siempre").
Laisha Wilkins

Laisha Wilkins Pérez (sündinud 18. mail 1976 Méxicos) on Mehhiko näitleja.
Eesti telekanalites näidatud seebiooperitest on ta mänginud seriaalides "Unistajad" ("Soñadoras") ja "Meeletu armastus" ("Locura de amor").
Angélica Vale

Angélica María Vale Hartman (sündinud 11. novembril 1975 Méxicos), tuntud kui Angélica Vale, on Mehhiko draama- ja komöödianäitleja ning laulja. 
Eesti telekanalites on näidatud tema osalusega seebioopereid "Unistajad" ("Soñadoras") ja "Armastuse teed" ("Las vías del amor").
Irán Castillo

Irán Castillo Pinzón (sündinud 4. jaanuaril 1977 Veracruzis) on Mehhiko näitleja ja laulja. 
Eestis näidatud seebiooperitest on ta mänginud järgmistes: "Unistajad" (Soñadoras), "Printsess" (Preciosa), "Meeletu armastus" (Locura de amor) ja "Meeletu armastus" (Mundo de fieras).
Albazino

Albazino on küla Venemaal Amuuri oblastis Skovorodino rajoonis. 
See on esimene venelaste rajatud asula Amuuri ääres. Asula tekkis Jerofei Habarovi juhtimisel 1651. aastal dahuri valitsejalt vallutatud Yagsi linna kohale rajatud kindluse juurde.
2013. aasta andmetel on külas 388 elanikku.
Heino Õunap

Heino Õunap (sündinud 18. aprillil 1951) on eesti entomoloog.
Ta on tegelenud metsaentomoloogiaga.
Ilmar Süda

Ilmar Süda (sündinud 21. juulil 1963) on eesti entomoloog.
Ta on uurinud eriti mardikaid.
Ta töötab Eesti Maaülikoolis.
Herzog

Herzog on saksakeelne hertsogi tiitel, mis pärast aadlitiitlite kaotamist esineb nime koostisosana. 
Herzog on perekonnanimi, mis tähendab saksa keeles hertsogit. Selle kandjate seas on olnud:
"Herzog" on Saul Bellow' romaan.
Steven Tyler

Steven Tyler (õieti Steven Victor Tallarico; sündinud 26. märtsil 1948) on USA muusik ja näitleja, rokkansambli Aerosmith laulja. 
Aastatel 2011–2012 oli ta talendikonkursi "American Idol" üks kohtunikest.
Isiklikud suhted.
Lühiajalisest suhtest modell Bebe Buelliga on tal tütar Liv Tyler (sündinud 1977; sünninimega Liv Rundgren). 
Aastail 1978–1987 oli ta abielus ta modell Cyrinda Foxe'iga, kellega on tal tütar Mia Tyler (õieti Mia Tallarico; sündinud 1978). Foxe suri ajuvähki 2002. aastal. 
1988. aastal abiellus Steven Tuler moedisainer Teresa Barrickiga. Neil on tütar Chelsea Anna Tallarico (sündinud 1989) ja poeg Taj Monroe Tallarico (sündinud 1991). 2005. aastal kolis paar lahku, tuues põhjuseks isiklikud probleemid. Abielulahutus jõustus 2006. aastal.
2006. aastast oli ta suhtes Erin Bradyga, kellega Tyler ka kihlus 2011. aastal, kuid see suhe lõppes 2013. aastal.
Carla Del Ponte

Carla Del Ponte (sündinud 9. veebruaril 1947) on Šveitsi jurist, endine ÜRO rahvusvaheliste sõjakuritegude tribunalide, täpsemalt Endise Jugoslaavia Rahvusvahelise Kriminaaltribunali ja Rwanda Rahvusvahelise Kriminaaltribunali, peaprokurör. Enne seda tegutses ta Šveitsi peaprokurörina.
Lihula maastikukaitseala

Lihula maastikukaitseala on kaitseala Pärnumaa maakonnas Lääneranna vallas Seira, Hälvati, Parivere, Sookatse, Oidrema, Tarva, Karinõmme ja Tõitse külas. Kaitseala läbivad või sellel asuvad järgmised veekogud: Rootsi jõgi, Sokukraav, Penijõgi, Riisa oja, Riisa kraav. Kaitseala on arvatud ka Natura-alade Tuhu-Kesu linnuala ja Lihula loodusala koosseisu. Kaitseala pindala on 6653,9 ha.
Lihula maastikukaitseala võeti kaitse alla Lihula soostiku ja sealsete kaitsealuste liikide elupaikade kaitseks aastal 1998. Alal on oluline roll lindude rändepeatuspaigana ja pesitsusalana (kaljukotkas on Lihula rabas pesitsenud juba üle 100 aasta). Kaitsealustest taimeliikidest kasvab Lihula rabas massiliselt porssa.
Kaitseala eesmärgid.
Lihula maastikukaitseala eesmärk on:
Kaitseala vööndid.
Lihula maastikukaitseala keskkonnaregistri kood on KLO1000200.
Muḩammad ibn Mūsā al-Khwārizmī

Muḩammad ibn Mūsā al-Khwārizmī (eesti traditsioonis varem al-Horezmi; u 780, Horezm – u 850) oli 9. sajandil tegutsenud pärsia matemaatik, astronoom ja geograaf. "Al-Khwārizmī" on hüüdnimi, mis viitab ta päritolule Horezmi linnast, mis asub tänapäeval Usbekistanis ja kannab nime Xiva.
Suure osa oma elust töötas al-Khwārizmī Abbasiidide dünastiasse kuuluva kaliifi Abū Jaʿfar Abdullāh al-Māʾmūn ibn Harūni kutsel Bagdadis, Tarkuse Majas (Bait al-Hikma).
Tema teos "Kitab al-Jabr wa-l-Muqabala" esitas esimese süstemaatilise lineaar- ja ruutvõrrandite lahenduse. Koos Diophantusega peetakse al-Khwārizmīd üheks algebra rajajaist. Sõna "algebra" tuleb terminist "al-jabr", mis on üks kahest meetodist, mida al-Khwārizmī kasutas ruutvõrrandite lahendamiseks.
Araabia numbrite populariseerimisel olid oluline koht tema raamatul "Hindu numbritega arvestamisest" (825).
12. sajandil tõlgiti al-Khwārizmī tööd ladina keelde, kus kasutati autori nimekuju "Algorithmi". Sellest tuleneb üksikasjalike tegutsemisjuhiste nimetus "algoritm". Samuti levis ladina tõlkes tema töö India numbritest, mis tutvustas Läänes positsioonilist kümnendsüsteemi.
Al-Khwārizmī kirjutas ka astronoomiast ja astroloogiast ning revideeris Ptolemaiose "Geograafias" avaldatud seisukohti.
Valgejärve maastikukaitseala

Valgejärve maastikukaitseala on kaitseala Läänemaal Lääne-Nigula vallas Piirsalu külas ja Harjumaal Saue vallas Siimika külas. 
Kaitseala pindala on 719,4 ha. Kaitsealale jääb Turvaste Valgejärv. Kaitseala geograafilised koordinaadid on . Kaitsealal on moodustatud üks piiranguvöönd – Valgejärve sihtkaitsevöönd (719,4 ha). Kaitseala kuulub ka Natura-ala Valgejärve loodusala koosseisu.
Aastal 1981 loodi Turvaste Valgejärve-nimeline kaitseala. Oma praeguse nime ja piiridega on aastast 1999. Eesmärgiks on Valgejärve ja seda ümbritseva maastiku kaitse. Valgejärv on Eestis unikaalne. Valgejärv on kõigest 0,5–1 m sügavune, kuid selle põhja katab 2–3 m paksuselt järvelubi. Lubi tekib ilmselt sinna voolavate lubjarikase allikate mõjul. Järv kuulub lubja- ja segatoiteliste järvede rühma. Vesi on hele ja põhjani läbipaistev. Elustik on vaene. Valgejärve ja selle ümbrus on toitumis- ja pesitsusalaks paljudele linnuliikidele.
Valgejärve maastikukaitseala kaitse-eesmärk on elupaigatüüpide – vähe- kuni kesktoiteliste kalgiveeliste järvede, rabade, siirde- ja õõtsiksoode, lääne-mõõkrohuga lubjarikaste madalsoode, nõrglubja-allikate, liigirikaste madalsoode, vanade loodusmetsade ning rohunditerikaste kuusikute kaitse.
Valgejärve maastikukaitseala keskkonnaregistri kood on KLO1000142.
Kõrtsioja

Kõrtsioja on kolme Eesti veekogu nimi:
Kobayashi Issa

Kobayashi Issa (小林一茶, 15. juuni 1763 – 5. jaanuar 1828) oli Jaapani luuletaja ja Jōdo-Shinshū preester. 
Ta luuletajanimena kasutatakse ka lihtsalt Issa (一茶, sõna, mille tähendus on 'tass teed'). Ta kirjutas umbes 20 000 haikut ning teda loetakse üheks neljast suurimast haikumeistrist Jaapanis (teised on Bashō, Buson ja Shiki).
Eesti keeles.
Tema haikusid on eestikeelses tõlkes ilmunud kogumikus
Luulenäide.
Puu raiutakse,&lt;br&gt;
kas sa siis seda ei tea,&lt;br&gt;
lind, tehes pesa.
Varjatud

"Varjatud" (prantsuse "Caché") on 2005. aasta prantsuskeelne film, mille lavastas Austria režissöör Michael Haneke. Triller põhineb Haneke stsenaariumil.
Film võitis Cannes'i filmifestivalil auhinna kolmes kategoorias ning pälvis viis Euroopa filmiauhinda.
Räägi temaga

"Räägi temaga" (hispaania "Hable con ella") on 2002. aasta Hispaania draamafilm. 
Selle režissöör ja stsenarist on Pedro Almodóvar. 
Film võitis 2002. aastal Oscari parima algupärase stsenaariumi eest ja 2003. aasta Kuldgloobuse parima võõrkeelse filmi kategoorias. Samuti pälvis see 2002. aastal Euroopa parima filmi filmiauhinna.
New Scientist

New Scientist on Inglismaal välja antav, 1956. aastal asutatud interdistsiplinaarne laiale lugejaskonnale suunatud populaarteaduslik ajakiri, kus ilmuvad peamiselt teadusajakirjanike kirjutatud artiklid uutest suundadest, avastustest ja aruteludest teaduses.
Jizzax

Jizzax [džizzahh] on linn Usbekistanis, Jizzaxi vilajeti keskus. Asub Näljastepi lõunaosas Sanzari jõe ääres.
Varem nimetati linna eesti keeles venepäraselt "Džizak"iks.
Ajalugu.
Asula on teada 10. sajandist. Linn muutus oluliseks kaubapunktiks Siiditeel. 1866. aastal vallutasid linna venelased kindral Dmitri Romanovski juhtimisel. 1916. aastal oli linn venevastase ülestõusu keskus.
Linnas tegutsevad pedagoogikainstituut, polütehnikainstituut ja kõrgem sõjalennukool.
Jalgpalliklubi So'g'diyona Jizzax mängib riigi kõrgliigas.
Priroda

Priroda (Природа) on Venemaa Teaduste Akadeemia populaarteaduslik loodusteaduste (astronoomia, füüsika, bioloogia ja maateaduste) alane kuukiri. 
Seda antakse välja 1912. aastast. 
Ajakirja autorid on teadlased ning artiklid on mõeldud teiste erialade teadlastele ja teistele nõudlikele lugejatele.
Peter von Glehn (1835–1876)

Peter von Glehn (vene Пётр Петрович Глен ; 8. november (vkj 27. oktoober) 1835 Jälgimäe mõis – 16. aprill (4. aprill) 1876 Peterburi) oli baltisaksa botaanik, Jälgimäe mõisnik.
Peter von Glehn sündis Harjumaal Jälgimäe mõisas Peter von Glehn vanema (1796–1843) ja tema abikaasa, Auguste Caroline Marie Burchardt von Bellavary vanima lapsena. Tema noorem vend Nikolai oli Nõmme rajaja, peale tema oli Peteril ka kolm õde: Marie Elisabeth (sünd. 1840), Julie Wilhelmine (1842–1867) ja Marie (1843–1884).
Glehn alustas kooliteed Tallinna Toomkoolis. Aastatel 1854–1858 õppis ta Tartu Ülikoolis botaanikat ja zooloogiat. Ülikooli lõpetas ta kuldmedaliga. Aastatel 1858–1862 osales Glehn Vene Keiserliku Geograafia Seltsi ülesandel ekspeditsioonidel Ida-Siberis, Amuurimaal ja Sahhalinil, mille tulemusel kirjutas ta kaks teost Siberi floorast. 
Aastal 1865 suundus Peter von Glehn elama Peterburi ning töötas sealses botaanikaaias oma surmani. Peter oli abielus Leopoldine von Bergiga.
Peter von Glehni järgi on nimetatud Glehni kuusk ja sarikaliste sugukonda kuuluv ravimtaim randgleenia.
Taštagol

Taštagol on linn Venemaal Kemerovo oblastis, Taštagoli rajooni keskus. Asub Kondoma jõe ääres.
Taštagol tekkis rauamaagikaevanduse juurde 1939. aastal. Linnaõigused sai 1963. aastal.
Saab Automobile

Saab Automobile AB on Rootsis registreeritud autotootja, mis kuulus Hollandi autotootjale Spyker Cars NV. 
Ettevõte sai alguse Svenska Aeroplan Aktiebolageti (hilisema Saab AB) autotootmisüksust, mis asutati 1945. aastal. Esimene müügile jõudnud auto oli Saab 92, mis toodi turule 1949. aastal. Ettevõte põhines algul vaid Rootsi kapitalil, kuid ühines 1968. aastal Scania-Vabise kontserniga. 
1970. aastate lõpus toodi turule Saab 900, millest sai ajaloo parima läbimüügiga mudel. Saabist sai turvalisuse etalon autotootmise maailmas. Saab spetsialiseerus turbomootorite kasutamisele, olles esimene autotootja, kes tõi turbomootorid masstootmisse.
1990. aastal omandas General Motors 50% ettevõtte aktsiatest õigusega ülejäänud aktsiad kümne aasta jooksul välja osta. Need osteti välja 1998. aastal. 2010. aastal müüs General Motors enda finantsraskuste tõttu ettevõtte Spyker Cars NV-le. Vahetult enne müüki jõudis Saab aga autotootmise peatada. 2010. aastal tehas siiski taaskäivitati ja turule tuli lisaks Saab 9-3 seeriale ka uus Saab 9-5. 
2011. aastal alustas Spyker Cars läbirääkimisi Hiina firmadega Youngman ja Pang Da Saab Automobile AB müümiseks. 2011. aasta 28. oktoobril allkirjastati vastastikuse mõistmise memorandum, mille kohaselt nõustusid hiinlased tasuma umbes 100 miljonit eurot pankrotiohtu sattunud autotootja omandamiseks. Müügiprotsess peatus 7. novembril, kui Saab Automobile AB endine omanik General Motors vetostas tema poolt Saabi kasutusse antud tehnikapatentide edasiandmise Hiina ettevõtetele. Seejärel peatus autode tootmine uuesti ja firma pankrotistus.
2012. aastal ostis ettevõtte autotootmisosa (varuosi tootnud Saab Parts müügivara hulka ei kuulunud ja jäi laenu tagatisena Rootsi riigi omandisse) osaliselt Hiina kapitalile kuuluv firma National Electric Vehicle Sweden (NEVS). 
2014. aastast toodab Saab Rootsis Trollhättanis taas autosid (Saab 9-3 Aero), kuid neid müüakse esialgu vaid Rootsis ja Hiinas. NEVS-i eesmärk on muuta Saab edukaks elektriautode tootjaks. NEVS-il on selleks häid eeldusi, sest NEVS-i emafirma omab Hiinas tegutsevaid elektrisõidukite akude tehaseid. Saab töötab välja uuel Saab 9-3 platvormil elektriautot. Enne plaanitakse aga elektriauto luua senise Saab 9-3 (GM-i ajastul välja töötatud mudeli) baasil.
Tata

Tata (saksa keeles "Totis") on linn Ungaris Komárom-Esztergomi komitaadis, Tata kreisi halduskeskus. Asub 6 km Tatabányast loodes.
Tatas asub Öregi järv, mille kaldal asub Tata kindlus. Linna kõrgeim koht on 166 m kõrge kaitsealune Kálvária küngas.
Asulat on esmamainitud 1221. aastal ("Tota").
Kärdla kirik

Kärdla Püha Ristija Johannese kirik on Kärdla linnas asuv luterlik kirik, mis valmis 1863. aastal.
Kirik asub Kärdla linnapargi põhjaosas, aadressil Posti tänav 2.
Praegune kivikirik ehitati aastatel 1861–1863 Kärdla Kalevivabriku tööliste jaoks peamiselt annetuste toel. Kirik ehitati kuna Nuutri jõe ääres asunud vanakabel ehk saksa kabel jäi kasvava rahvaarvuga Kärdla jaoks väikseks. Vanakabelile eelnes pühale Olavile pühitsetud rootslaste puukabel praeguses Rannapargis, endises rootslaste surnuaias.
Kirik on rajatud uusgooti stiilis. Kirik on ehitatud paekivist, ning on seest ja väljast krohvitud ja lubjatud. Tüübilt on tegemist kodakirikuga. Sissepääsu kohal asub Eestis ainulaadne lahtine kellatorn, mille ümber ehitati 1929. aastal puidust kellatorn. Ilmselt oli puittorni ehitamine seotud kirikule annetatud uue kellaga. Kärdla kiriku kell võeti maha I maailmasõja ajal ning valati ümber. Uue kella kinkis kirikule 1920. aastate lõpul Tallinna "Kuldse lõvi" võõrastemaja omanik Richard Devid, kes oli pärit Kärdlast.
Kirikut restaureeriti põhjalikult aastatel 2018–2020. Seejuures sai kirik uue katuse, uksed ja aknad ning küttesüsteemi. Korrastati ka interjöör.
Kirikut kasutab Kärdla Johannese kogudus.
Aastal 2023 mõõdeti kirikutorni pikkuseks 22 meetrit.
Kärdla kirikuaias asub, 25. mail 2012. aastal avatud II maailmasõjas hukkunud hiidlaste mälestusmärk
Sääretirp

Sääretirp, ka Sääre tirp, Kassari säär, Orjaku säär on maasäär Kassari saare edelaosas.
Sääretirp on kirde-edelasuunaline umbes 2 kilomeetri pikkune kitsas maanina. Seal kasvab rohkelt kadakaid, kibuvitsu ja magesõstraid. Pinnas on üldiselt kivine.
S-300

S-300 Favorit () (GRAU koodnimetus S-300PMU-1 (eksport variant) ..., NATO koodnimetus SA-10 Grumble) on Venemaa maa-õhk-tüüpi õhutõrjeraketisüsteemid, mida toodab praegu Venemaa sõjatööstusettevõte VKO Almaz-Antei koodnimetus(). 
Üldandmed.
Raketikompleksi seeriatootmine algas 1975. aastal ning võeti NSV Liidus relvastusse 1978. aastal. Süsteem oli mõeldud suurte tööstus- ja haldusehitiste ning sõjaväebaaside kaitseks õhurünnakute eest ja õhuruumi kontrollimiseks. S-300 võimaldab alla tulistada hävituslennukeid ja tiibrakette, selle hilisemad modifikatsioonid ka ballistilisi rakette. Süsteemi S-300 edasiarendatud versioon on S-400 (NATO klassifikatsioon SA-21 Growler), mis võeti kasutusele 28. aprillil 2007.
Süsteem on täielikult automatiseeritud, kuid võimaldab ka manuaalset jälgimise ja juhtimise korraldamist. Jälgimisseadmed (radarid) võivad asuda juhtimispunkti lähedal või kuni 40 km kaugusel.
Modifikatsioonid:
Kasutajaid.
Raketikompleksi kasutatakse peamiselt Aasias ja Ida-Euroopas, sealhulgas NATO liikmesriikides Bulgaarias ja Kreekas.
Gomorra (film)

"Gomorra" on 2008. aasta Itaalia film, mille lavastaja on Matteo Garrone. Film põhineb Roberto Saviano raamatul "Gomorra".
Film pälvis viis Euroopa filmiauhinda.
Gomorra

 
Gomorra (varem eesti keeles "Komorra"; heebrea keeles עמורה (עֲמוֹרָה), kreeka keeles "Γόμορρα", araabia keeles عمورة) oli Piibli järgi linn, mille Jumal hävitas koos Soodomaga.
Gomorra (Saviano)

"Gomorra" on itaalia kirjaniku Roberto Saviano romaan. See ilmus itaalia keeles 2006. aastal.
Teoses käsitletakse Itaalia maffiaorganisatsiooni Camorra tegevust. Pärast raamatu ilmumist on autor saanud mitmeid ähvardusi ja talle määrati püsiv politseieskort. 
2008. aasta detsembriks oli raamatut maailmas müüdud üle 3 miljoni eksemplari. Seda on tõlgitud paljudesse keeltesse.
Selle järgi on tehtud film "Gomorra".
Włochy

Włochy (poola keeles 'Itaalia') on linnarajoon Varssavi edelaosas. 
1938–1951 oli Włochy iseseisev linn. 1951 liideti Varssavi Ochota linnaosaga. 1994. aastast oli eraldi omavalitsus Varssavi koosseisus, 2002. aastast linnarajoon.
Linnaosad.
Włochy jaguneb järgmisteks linnaosadeks:
Linnaosas asub Varssavi Frédéric Chopini lennujaam.
Peitusemäng

"Peitusemäng" (originaalpealkiri "Hide and Seek") on 2005. aasta psühholoogiline põnevik. 
Selle režissöör oli John Polson ning peaosatäitjad Robert De Niro ja Dakota Fanning.
Jossif Stalini järgi nimetatud kohad

Jossif Stalini järgi nimetati 20. sajandil mitmesuguseid kohti: linnu, mäetippe ja muudki. Enamik neist on hiljem ümber nimetatud.
Ngô Bảo Châu

Ngô Bảo Châu (sündinud 28. juunil 1972 Hanois) on vietnami päritolu Prantsusmaa matemaatik.
2010. aastal sai ta Fieldsi medali.
Ursus (Varssavi)

Ursus on linnarajoon Varssavi lääneosas. 
14. sajandil oli Ursuse kohal kolm küla: Czechowice, Skorosze ja Szamoty. 1952 liideti külad Czechowice linnaks, mis 1954 sai nimeks Ursus ja 1977 liideti Varssavi Ochota linnaosaga. 1993. aastast oli eraldi omavalitsus Varssavi koosseisus, 2002. aastast linnarajoon.
19. sajandi lõpus rajati Czechowice külla masinatehas Ursus, mille järgi linn hiljem nime sai.
Tappev lähedus

"Tappev lähedus" (inglise "Bangkok Dangerous") võib olla
Ochota

Ochota on linnarajoon Varssavis.
Ochota jaguneb Stara Ochota, Filtry, Rakowieci ja Szczęśliwice linnaosaks.
Ochota sõpruslinn on Ivano-Frankivsk.
Wola

Wola on linnarajoon Varssavi lääneosas. 
Wolat on esmamainitud 14. sajandil. 1573–1764 valiti seal Poola kuningaid. 19. sajandini oli Wola küla, mis asus Varssavi lähistel. 1916 liideti see Varssaviga. 1944. aasta augustis tapsid Natsi-Saksamaa väed Varssavi ülestõusu mahasurumisel Wolas umbes 60 000 tsiviilisikut. 
Linnaosad.
Wola jaguneb järgmisteks linnaosadeks: Ulrychów, Koło, Odolany, Nowolipki, Mirów, Młynów, Czyste ja Powązki.
Wudalianchi

Wudalianchi (五大连池; "Wǔdàliánchí" 'viis suurt järjestikust tiiki') on linn Hiinas Heilongjiangi provintsis Heihe Shi's, Wudalianchi Shi keskus. Geograafilised koordinaadid on .
Praga

Praga on Varssavi ajalooline linnaosa, mis asub Wisła paremal kaldal.
1648 sai Praga linnaõigused esimese Varssavi idapoolse eeslinnana. 1791 liideti linn Varssaviga. 1794 toimus seal Praga lahing, milles Poola ülestõusnud said Vene-Preisi vägedelt lüüa. 1831 toimunud lahingus Pragas said Poola väed lüüa Vene vägedelt.
Tänapäeval jaguneb Praga kaheks linnarajooniks: Praga-Północ (Põhja-Praga) ja Praga-Południe (Lõuna-Praga).
Bruno Osimo

Bruno Osimo (sündinud 14. detsembril 1958 Milanos) on itaalia semiootik ja tõlketeoreetik.
Foreigner

Foreigner on briti-ameerika rokkansambel, mille moodustasid 1976. aastal New Yorgis Mick Jones, endine King Crimsoni liige Ian McDonald ja ameerika laulja Lou Gramm. Ansambli albumeid on müüdud maailmas üle 70 miljoni. Ansambli tuntuimad laulud on "Cold as Ice", "Waiting for a Girl Like You" ja "I Want to Know What Love Is".
2005. aastast on ansambli laulja Kelly Hansen.
Detsembris 2007 esines Foreigner Tallinnas Saku Suurhallis.
Truudus

Truudus ehk ustavus on omadus, mille puhul ollakse ustavad ehk lojaalsed kas mõnele inimesele (abikaasale, armastatule, sõbrale), inimeste rühmale (aatekaaslastele, parteile) või ideele (printsiibile).
Prievidza

Prievidza (ungari "Privigye", saksa "Priwitz") on linn Slovakkias Trenčíni maakonnas, Prievidza ringkonna halduskeskus. Asub Nitra vasakul kaldal.
Prievidzat on esmamainitud 1113. aastal.
Linn on Horná Nitra turismipiirkonna keskus.
Pascal Lamy

Pascal Lamy (sündinud 8. aprillil 1947) on Prantsusmaa poliitik.
Ta oli Maailma Kaubandusorganisatsiooni peadirektor aastatel 2005–2013. Aastatel 1999–2004 oli ta Euroopa Komisjoni kaubandusvolinik ja enne seda Prantsusmaa riigiametnik.
Pascal Lamy on alates 1969. aastast Prantsusmaa Sotsialistliku Partei liige.
Arnold Talistu

Arnold Talistu (kuni 1936 Arnold Freidenberg; 15. juuli 1917 Tartu – 11. jaanuar 2008 Chicago) oli Ameerikas riikliku hoolekande töötaja ja väliseesti vaimulik.
Ta õppis Tartu 15. Algkoolis ning aastatel 1930–1935 Tartu Poeglaste Gümnaasiumis (alates 1934 Tartu Linna Poeglaste Keskkool). 1942. aastal lõpetas ta Tartu Ülikooli õigusteaduskonna "cum laude", diplomitöö teema oli "Saladuste avaldamine: KrS 29. ptk." 1943. aastal sai magistrikraadi õigusteaduses magistritööga "Kirjasaladuse kriminaalõiguslik kaitse". Akadeemiliselt kuulus ta ÜS Liivikasse.
1944. aastal põgenes ta Saksamaale, sealt siirdus Inglismaale, kust jõudis 1951. aastal Kanadasse. Ta oli Kanadas (ja hiljem USA-s) tegev riikliku hoolekande alal. Sotsiaalkindlustuse ametnikuna leidis ta (arvatavasti 1993. aastal) üles teadmata kadunuks loetud Anton Raadiku ning hiljem, poksikuulsuse tervise halvenedes, aitas ta paigutada hooldekodusse. Ta pidas vaimulikuna 28. märtsil 1999 Chicagos Anton Raadiku matusetalituse.
Ta kuulus E.E.L.K. Chicago Esimese Koguduse revisjonikomisjoni ja oli ka Chicago Eesti Maja asutajaliige. Aastatel 1978–1988 õppis ta E.E.L.K. Usuteaduslikus Instituudis, mille lõpetamise järel ordineeris 26. juunil 1988 piiskop Karl Raudsepp ta õpetajaks.
Aastatel 1988–1989 teenis Arnold Talistu vaimulikuna Chicagos ja Indianapolises ning oli professor Arthur Võõbuse isiklik adjunkt. Aastatel 1989–2002 oli ta Chicago Esimese koguduse hooldajaõpetaja, selle kõrvalt teenis ta ka Milwaukee ja Chicago Pauluse kogudust. Emerituuri jäi 2002. aastal.
Būshehri tuumaelektrijaam

Būshehri tuumaelektrijaam on tuumajaam Iraanis, Būshehri linna lähistel, Pärsia lahe ääres.
Jaama ehitamist alustati 1975. aastal Siemensi abiga, kuid tegevus seiskus 1979. aastal Iraani islamirevolutsiooni järel. 1995. aastal sõlmisid Iraan ja Venemaa kokkuleppe, mille kohaselt projekti pidi lõpule viima Venemaa ettevõte Atomstroieksport. Tööd takistasid tehnilised ja finantsraskused ning Iraani oletatava tuumarelvaprogrammi pärast muret tundvate lääneriikide poliitiline surve.
Tuumajaama ametlik avamistseremoonia leidis aset 2010. aasta 21. augustil. 26. oktoobril 2010 alustati reaktori südamiku täitmist tuumkütusega.
Jaama esialgseks võimsuseks kavandati 1000 MW, mille tagas üks VVER-1000 tüüpi surveveereaktor.
Jaam käivitati ja avati ametlikult 2011. aasta septembris. Rahvusvahelise Aatomienergiaagentuuri poolt heaks kiidetud kokkuleppe kohaselt käitas jaama esimesed paar aastat Venemaa, varustades jaama ka kütusega ja viies ära kasutatud kütuse. Septembris 2013 andis Rosatom jaama opereerimise Iraanile üle.
Novembris 2014 sõlmisid Iraan ja Venemaa kokkuleppe kahe uue reaktori ehitamiseks. Ehitus algas aastal 2017.
Probleemid.
Jaam asub seismiliselt aktiivses piirkonnas. Maavärin aastal 2013 kahjustas jaama. Jaama tegevus on kestvate rahvusvaheliste konfliktide allikaks suhetes Iraaniga.
Kai Vaarandi

Kai Vaarandi (12. oktoober 1958 Tallinn – 6. august 2010 Tallinn) oli eesti kunstnik ja tõlkija.
Eluloolist.
Õppis aastatel 1966–1977 Tallinna 7. Keskkoolis, tõlkimisoskuse omandas Lia Rajandi õpilasena. Aastatel 1976–1978 tõlkis ta lühijutte, mis ilmusid ajakirjanduses. Ta asus 1977. aastal Tallinna Pedagoogilises Instituudis õppima inglise keelt, kuid katkestas seal õpingud, kuna tõlkimist seal ei õpetatud. 
1978–1983 omandas kõrgema hariduse Eesti NSV Riiklikus Kunstiinstituudis keraamika erialal. 1983–1987 oli ta kunstiajaloo aspirantuuris Eesti NSV Teaduste Akadeemias. 
1987–2010 tegutses peamiselt kunstnikuna. 1994–2010 oli ta keraamikaajaloo bakalaureuse- ja magistriõppekava koostaja ning lektor Eesti Kunstiakadeemias. 
2005. aastal hakkas ta taas rohkem tõlkima. 
Kai Vaarandi suri ravimatu haiguse tagajärjel. Ta on maetud Tallinna Metsakalmistule oma isa Anton Vaarandi kõrvale.
Kunstnikuna.
Esinenud näitustel alates 1982. aastast.
Tõlkijana.
Valdas peale emakeele inglise, soome, vene ja saksa keelt. Ta tõlkis ilukirjandust ja peamiselt kunstialast teabekirjandust inglise keelest eesti keelde.
Lokaliseerinud.
Eestikeelse platvormi Quadriga Worldwide tarkvarale Genesis – maailma tipphotellide tarbeks (2006–2008).
Isiklikku.
Tema isa oli ajakirja Looming peatoimetaja Anton Vaarandi ning ema oli sisearhitekt Maimu Vaarandi. 1982. aastal abiellus Kai Vaarandi Vello Laanemaaga, 1984. aastal sündis poeg Laur-Hendrik.
Stockholmi Eesti Kool

Stockholmi Eesti Kool (rootsi keeles "Estniska Skolan i Stockholm") on põhikool Stockholmi vanalinnas. Kool asutati 15. märtsil 1945. Tegutses algul kui seitsme-, seejärel kuueklassiline Eesti Algkool ja sellele taotleti aastast aastasse jätkamisluba erakoolina. Tänapäeval tegutseb kool vabakoolina, mille erialadeks on eesti keel, muusika ja IT-oskused. Koolis õpitakse hispaania ja prantsuse keelt.
1986. aastal sai kool loa kõrgastme loomiseks, misjärel üheksaklassilise põhikooli nimeks sai Eesti Kool. Koolis on ka eelklass. Pärast mitmeid kolimisi oli kool 1973. aastal kolinud praegusse koolihoonesse vanalinnas. See on ehitatud 1932. aastal, aga söögisaal pärineb 15. sajandist. Keskmiselt õpib igal õppeaastal koolis 180 õpilast ning lõpetajad on tavaliselt gümnaasiumides edukad. 2009. aastal lõpetanute tulemuste põhjal kuulub Eesti Kool Stockholmi koolide esikümnesse. 2013/2014. õppeaastat alustas kooli ajaloo suurim arv õpilasi – 205. 
Kooli traditsioonide hulka kuulub muusikaõpetus, eriti koorilaul. Alates 1999. aastast saavad kõik õpilased eelklassist kuni III klassini kaks korda nädalas viiuli- või tšellotunde. Stockholmi Eesti Kooli koorid esinevad kõigil kooli tähtpäevadel ning lastekoor on osa võtnud ka Eesti laulupidudest. Igal aastal käivad V klassi õpilased Eestis õppereisil. 
Aastail 1992–2018 oli Eesti Kooli direktor koorijuht Jaan Seim, sügisest 2018 on direktor kooli senine õpetaja ja õppejuht Piia Paljak Särlefalk.
Eesti Vabariigi 100. aastapäeva puhul sai Eesti Kool preemia "Sajandi eestlane Rootsis", see anti pikaajalise töö ja eestluse hoidmise eest Rootsis.
Kurdistani provints

Kurdistani provints on 1. järgu haldusüksus (provints) Iraanis.
Pindala on 29 137 km². Provints on mägine, kõrgeim tipp on 3330 m kõrge Charkhaln.
Provints jaguneb 10 maakonnaks. 
Suuremad linnad on Sanandaj, Marīvān, Bāneh, Saqqez ja Qorveh.
Kurdistani provints hõlmab umbes veerandi kurdide asualast Iraanis (Iraani Kurdistan). 
Ajalugu.
Keskajast kuni 19. sajandi keskpaigani asus ligikaudu samal alal Ardalani vasalkond. 1867 muudeti see üheks Pärsia provintsiks.